钦定古今图书集成/理学汇编/文学典/第054卷 > 杨凭〈凝 徐晦〉
## 钦定古今图书集成/理学汇编/文学典/第054卷 > 杨凭〈凝 徐晦〉

按《唐书》本传：“‘杨凭，字虚受，一字嗣仁，虢州弘农人。少
孤，其母训导有方。长善文辞，与弟凝、凌皆有名。大历
中，踵擢进士第，时号三杨。凭重交游，尚气节然诺，与
穆质、许孟容、李鄘相友善，一时歆慕，号杨穆许李’。历
事节度府，召为监察御史，不乐辄免去。累迁太常少
卿、湖南江西观察使。性简傲，接下脱略，人多怨之。在”
二镇尤侈汰。入拜京兆尹，与御史中丞李夷简素有
隙，因劾凭江西奸赃及它不法，诏刑部尚书李鄘、大
理卿赵昌即台参讯。于时凭治第永宁里，工役丛烦，
又幽妓妾于永乐别舍，谤议颇讙，故夷简籍之，痛擿
发，欲抵以死。既置对未得状，即逮捕故官属，推蹑簿
凭家赀。翰林学士李绛奏言“凭所坐”赃，不当同逆人
法，乃止。宪宗以凭治京兆有绩，但贬临贺尉。始，德宗
时，假借方镇，习为僭儗事，夷简首按凭，时以为宜，而
缘私怨论者亦不与。俄徙杭州长史，以太子詹事卒。
凭所善客徐晦者，字大章，第进士、贤良方正，擢栎阳
尉。凭得罪，姻友惮累，无往候者，独晦至蓝田慰饯，宰
相权德舆谓曰：“君送临贺诚厚，无乃为累乎？”晦曰：“方
布衣时，临贺知我，今忍遽弃邪？有如公异时为奸邪
谮斥，又可尔乎？”德舆叹其直，称之朝。李夷简遽表为
监察御史，晦过谢，问所以举之之由。夷简曰：“君不负
杨临贺，肯负国乎？”后历中书舍人，强直守正，不沈浮
于时。嗜酒丧明，以礼部尚书致仕，卒。

凝，字懋功。由协律郎三迁侍御史，为司封员外郎。坐
厘正嫡媵封邑，为权幸所忌，徙吏部，稍迁右司郎中。
宣武董晋表为判官、亳州刺史𡙇晋以凝行州事。增
垦田，决污堰，筑堤防，水患讫息。时孟叔度横纵挠军
治，而凝亦荒湎，晋卒，乱作。凝走还京师，阖门三年。拜
兵部郎中，以病疾卒。